Broj: 711-I-849-M-151/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika** **Alena Kišića, direktora trgovačkog društva ZONA SJEVER društvo s ograničenom odgovornošću za usluge**, za davanjem mišljenja Povjerenstva, na 164. sjednici, održanoj 22. ožujka 2022.g., daje sljedeće

**MIŠLJENJE**

**Nije suprotno odredbama ZSSI-a da direktoru trgovačkog društva ZONA SJEVER društvo s ograničenom odgovornošću za usluge bude isplaćena naknada za topli obrok i dodatak** **na plaću za akademski stupanj doktora znanosti, jer se ne radi o zabranjenim dodatnim naknadama iz članka 7. točke d) ZSSI-a,** **već se radi o isplati stvarnog troška koji je povezan s obnašanjem javne dužnosti te jednim od čimbenika koji se uzima u obzir prilikom izračuna plaće.**

Obrazloženje

 U Povjerenstvu je 18. ožujka 2022. pod brojem 711-U-3734-M-151/22-01-1 zaprimljen zahtjev za mišljenjem obveznika Alena Kišića, direktora trgovačkog društva ZONA SJEVER društvo s ograničenom odgovornošću za usluge povodom kojeg se vodi predmet broj M-151/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Uvidom u sudski registar nadležnog suda utvrđeno je da je ZONA SJEVER društvo s ograničenom odgovornošću za usluge, trgovačko društvo čiji su članovi Varaždinska županija, Grad Varaždin, Općina Trnovac Bartolovečki, Varkom dioničko društvo za opskrbu vodom i odvodnju otpadnih voda i Termoplin dioničko društvo. Uvidom u registar pravnih osoba koje vodi Povjerenstvo utvrđeno je da je ZONA SJEVER društvo s ograničenom odgovornošću za usluge trgovačko društvo u kojima jedinice lokalne i područne (regionalne) samouprave imaju većinski udio s obzirom da u istome Varaždinska županija, Grad Varaždin, Općina Trnovac Bartolovečki imaju svako po 25% udjela u vlasništvu .

Stoga je obveznik Alen Kišić povodom obnašanja dužnosti direktora trgovačkog društava ZONA SJEVER društvo s ograničenom odgovornošću za usluge, dužan pridržavati se odredbi ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim Zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu podnositelj traži mišljenje Povjerenstva smije li kao direktor ZONE SJEVER d.o.o., čiji su vlasnici trgovačka društva Varkom d.d. s 12,5%, Termoplin d.d. s 12,5%, Varaždinska županija s 25% udjela, Grad Varaždin s 25% udjela, Općina Trnovac Bartolovečki s 25% udjela, primiti naknadu za topli obrok kao i ostali zaposlenici te ima li pravo na dodatak u koeficijentu plaće za akademski stupanj doktora znanosti koja je predviđena Pravilnikom o radu kakve imaju županijski pročelnici, budući da je koeficijent plaće direktora društva odlukom Skupštine društva istovjetan kao i županijskim pročelnicima.

Člankom 3. stavkom 1. podstavkom 1. do 65. ZSSI-a navedeni su obveznici primjene ZSSI-a dok je u stavku 2. istog članka navedeno da se odredbe ZSSI-a primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, obveznici iz članka 3. stavka 1. i 2. ZSSI-a, mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao, troškove službenog mobitela i računala kao i dnevnice za službeno putovanje jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Iako plaćanje police dopunskog zdravstvenog osiguranja predstavlja primanje zabranjene dodatne naknade, obveznici mogu koristiti usluge po polici do isteka ugovorenog razdoblja ukoliko je polica dopunskog osiguranja sklopljena i u cijelosti plaćena prije stupanja ZSSI-a.

Nadalje, povećanje osnovice bruto plaće za navršene godine radnog staža kao i dodatak na plaću za akademski stupanj doktora znanosti, ne mogu se smatrati dodatnom naknadom za poslove obnašanja javne dužnosti budući da se ne radi o dodatnom materijalnom pravu proizašlom iz radnog odnosa, već čimbenicima koji se uzimaju u obzir prilikom izračuna plaće ovisno o godinama stečenog radnog staža te završenom stupnju obazovanja.

Slijedom navedenog, naknada za topli obrok i dodatak na plaću za akademski stupanj doktora znanosti ne predstavljaju dodatnu naknadu iz članka 7. točke d) ZSSI-a koju je direktoru ZONE SJEVER društva s ograničenom odgovornošću za usluge zabranjeno primiti, već se radi o isplati troška koji je povezan s obnašanjem javne dužnosti koju obveznik može primiti te čimbeniku koji se uzima u obzir prilikom izračuna plaće te stoga isto nije suprotno odredbama ZSSI-a.

Međutim, Povjerenstvo ukazuje da navedeno obveznik može ostvariti samo ako je to propisano zakonom ili drugim općim aktom kojim se uređuju radno-pravni status obveznika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Alen Kišić, elektronička dostava
2. Objava na internetskoj stranici Povjerenstva
3. Pismohrana